**Školský poriadok**

Školský poriadok Základnej umeleckej školy, 1. mája 412/1 v Rajci, je vydaný v súlade s

§ 153 zákona 245/2008 Z. z. (Školský zákon).

Školský poriadok upravuje najmä podrobnosti o:

a) výkone práv a povinností detí, žiakov a ich zákonných zástupcov v škole, pravidlá vzájomných vzťahov a vzťahov s pedagogickými zamestnancami a ďalšími zamestnancami školy,

b) prevádzke a vnútornom režime školy alebo školského zariadenia,

c) podmienkach na zaistenie bezpečnosti a ochrany zdravia detí a žiakov a ich ochrany pred sociálno-patologickými javmi, diskrimináciou alebo násilím,

d) podmienkach nakladania s majetkom, ktorý škola alebo školské zariadenie spravuje, ak tak rozhodne zriaďovateľ.

Školský poriadok vydáva riaditeľ školy po prerokovaní s orgánmi školskej samosprávy a v pedagogickej rade školy.

**VŠEOBECNÉ POKYNY**

1. Základná umelecká škola (ZUŠ) zabezpečuje umeleckú výchovu a vzdelávanie podľa vzdelávacieho programu odboru vzdelávania prevažne pre žiakov základnej školy. Základná umelecká škola môže organizovať aj štúdium pre deti vo veku pred plnením povinnej školskej dochádzky, žiakov stredných škôl a dospelých.

2. Základná umelecká škola poskytuje základné umelecké vzdelanie, pripravuje na štúdium odborov vzdelávania umeleckého zamerania v stredných školách a v konzervatóriách; pripravuje aj na štúdium na vysokých školách s pedagogickým alebo umeleckým zameraním.

3. S týmto školským poriadkom budú oboznámení:

žiaci hudobného odboru (HO) – PŠ, I. stupňa základného štúdia - na prvej vyučovacej hodine hudobnej náuky alebo na prvej vyučovacej hodine individuálneho vyučovania

žiaci výtvarného odboru (VO), tanečného odboru (TO), literárno-dramatického odboru (LDO) a hry v súbore – na prvej vyučovacej hodine

žiaci II. stupňa základného štúdia a ŠPD - na prvej vyučovacej hodine individuálneho vyučovania

rodičia - na prvom rodičovskom združení v príslušnom školskom roku.

Poučenie o školskom poriadku žiaci potvrdia podpisom.

Školský poriadok je k nahliadnutiu na riaditeľstve školy, je zverejnený na webovom sídle školy (www.mzusrajec.sk).

4. Riaditeľ základnej umeleckej školy môže rozhodnúť o predčasnom ukončení štúdia, podľa § 50 ods. 2 Zákona 248/2008 (Školský zákon) ak:

 a) žiak sústavne alebo závažným spôsobom porušuje školský poriadok,

 b) žiak alebo zákonný zástupca žiaka neuhrádza čiastočnú úhradu nákladov podľa § 49 ods. 4. zákona 248/2008 (Školský zákon).

5. O dochádzke a prospechu žiaka rodičia sa môžu informovať:

- v čase vyučovacej hodiny svojho dieťaťa - v individuálnom vyučovaní

- pred alebo po vyučovaní - v skupinovom vyučovaní

- na rodičovskom združení

6. Aktuálne informácie pre rodičov a žiakov budú zverejňované na webovom sídle školy www.mzusrajec.sk

7. Zákonný zástupca môže komunikovať s riaditeľstvom aj prostredníctvom elektronickej pošty (len informatívne) na adrese mzusrajec@gmail.com.

8. Ak žiak z akýchkoľvek dôvodov vymešká v priebehu klasifikačného obdobia v predmete viac ako 30 % vyučovacích hodín, vyučujúci daného predmetu podá návrh na zasadnutí pedagogickej rady žiaka neklasifikovať a po prerokovaní v pedagogickej rade školy riaditeľ školy umožní jeho komisionálne preskúšanie.

9. Vo výchovno-vzdelávacom procese sa uplatňujú aj dokumenty:

Metodický pokyn č. 21/2009-R z 22. decembra 2009 na klasifikáciu a hodnotenie žiakov základných umeleckých škôl

Metodické usmernenie MŠ SR č. 7/2006-R z 28. marca 2006 k prevencii a riešeniu šikanovania žiakov v školách.

Čl. 1

**Nariadenia školy**

1. Zákonný zástupca žiaka alebo plnoletý žiak je povinný uhradiť čiastočnú úhradu nákladov spojených so štúdiom v stanovenom termíne: za mesiace: september – január do 15. 10. kalendárneho roka, február – jún do 15. 02. kalendárneho roka.

2. Zákonný zástupca žiaka alebo plnoletý žiak môže zo závažných dôvodov prerušiť štúdium na základe písomnej žiadosti so súhlasom riaditeľa školy maximálne na jeden rok – 12 mesiacov.

3. Ak je žiakovi prerušené štúdium s ukončeným ročníkom na obdobie jedného roka, bude po prerušení štúdia pokračovať v štúdiu.

4. Ak je žiakovi prerušené štúdium počas školského roka, bude po prerušení štúdia v ďalšom školskom roku zaradený do ročníka, v ktorom štúdium prerušil.

5. Zákonný zástupca žiaka alebo plnoletý žiak môže písomne požiadať o predčasné ukončenie štúdia. Riaditeľ školy môže štúdium predčasne ukončiť posledným dňom mesiaca nasledujúcom po mesiaci, v ktorom bola predložená žiadosť o predčasné ukončenie štúdia, príspevok na čiastočnú úhradu nákladov spojených so štúdiom sa nevracia.

6. Zákonný zástupca žiaka alebo plnoletý žiak môže písomne požiadať o vrátenie príspevku na čiastočnú úhradu nákladov spojených so štúdiom, ak sa žiak nemohol z vážnych dôvodov zúčastňovať na vyučovaní dlhšie ako štyri týždne.

7. Ak sa žiak nezúčastňuje na vyučovaní, príspevok na čiastočnú úhradu nákladov spojených so štúdiom sa nevracia.

8. Zákonný zástupca žiaka alebo plnoletý žiak môže písomne požiadať ZUŠ o odpustenie príspevku na čiastočnú úhradu nákladov spojených so štúdiom s priloženým dokladom o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu. O odpustení príspevku rozhodne zriaďovateľ základnej umeleckej školy.

9. Žiakov zadeľuje a prideľuje vyučujúcim riaditeľstvo školy. Žiadosti rodičov písomnou formou môžu byť zohľadnené.

Čl. 2

**Organizácia vyučovania**

1. Budovu školy otvára školníčka o 11:30 hod., vyučovanie sa spravidla začína o 12:30 hodine.

2. Vyučovacia hodina trvá 45 minút, vyučovacie hodiny možno spájať alebo deliť.

3. V hudobnom, výtvarnom a tanečnom odbore možno do vyučovacieho bloku spojiť najviac tri hodiny, v literárno-dramatickom odbore najviac tri a pol hodiny. Pri individuálnom vyučovaní sa 1,5 hod. delí na dve vyučovacie jednotky:

- 45 a 25 minút v jednom polroku

- 45 a 20 minút v ďalšom polroku.

4. Prestávky trvajú:

- 5 minút – po 45 minútovej vyučovacej hodine, po dvoch až troch žiakoch v individuálnom vyučovaní, ak aspoň jedna vyučovacia hodina trvá menej ako 45 minút

- 10 minút - po vyučovacej hodine trvajúcej viac ako 45 minút vo VO, TO, LDO.

5. Príchod učiteľov do školy je 10 minút pred začiatkom jeho rozvrhom stanovenej vyučovacej hodiny (učitelia na kratší ako plný pracovný úväzok). Učiteľ môže opustiť pracovisko až po skončení vyučovania. Príchod a odchod zaznačia zamestnanci do knihy dochádzky.

6. Príchod žiakov má byť pred začiatkom jeho rozvrhom stanovenej vyučovacej hodiny s dostatočným predstihom. Žiak odchádza zo školy bezprostredne po skončení vyučovania.

7. V škole sa prezúvajú vo vstupnej chodbe. Odev a obuv môžu žiaci umiestňovať na vešiakoch v priestoroch chodby na to určených. Žiaci nesmú chodiť v prezuvkách mimo budovy školy.

8. Žiak tanečného odboru sa pripraví na vyučovanie v šatni, určenej na prezliekanie a odkladanie osobných vecí a správa sa tak, aby nespôsobil úraz sebe ani spolužiakom. Žiak neodkladá v šatni cenné predmety, škola za ich stratu neručí.

9. V areáli školy nie je dovolené z bezpečnostných dôvodov používať kolieskové korčule, skejty, jazdiť na bicykli alebo na iných dopravných prostriedkoch.

10. Na odkladanie bicyklov je vyhradené miesto so stojanom za budovou školy.

11. V škole je zakázané používanie mobilného telefónu počas vyučovacej hodiny. Žiak ho môže použiť s povolením vyučujúceho na kontaktovanie rodiča. V prípade nerešpektovania tohto príkazu učiteľ upozorní rodičov na porušenie školského poriadku dieťaťom.

12. V budove školy je prísny zákaz šmýkať sa na zábradlí a nakláňať sa cez zábradlie.

Čl. 3

**Práva žiakov**

Žiak má právo:

* na slobodu prejavu v súlade s právnymi a mravnými normami Slovenskej republiky;
* vhodným a primeraným spôsobom vyjadriť svoj názor na čokoľvek;
* na zrozumiteľný výklad učiva, na zrozumiteľné pretlmočenie obsahu diela;
* k študovanému učivu položiť akúkoľvek otázku a dostať na ňu odpoveď;
* na omyl;
* vedieť termín skúšania pri súhrnnom opakovaní učiva;
* na objektívne hodnotenie;
* na ohľaduplné a taktné zaobchádzanie zo strany učiteľa i spolužiakov;
* sedieť v lavici na vyučovaní s kým chce, pokiaľ svojim správaním neruší učiteľa alebo spolužiakov (na hodinách kolektívnych predmetov); na komornej hre alebo súborovej hre žiaci sedia podľa nástrojového obsadenia; v LDO, TO a vo VO spolupracujú podľa charakteru určenej či zvolenej témy a podľa typu zverenej úlohy;
* na dodržiavanie "Deklarácie práv dieťaťa" prijaté OSN v roku 1959 a Dohovoru o právach dieťaťa, ku ktorému pristúpila Slovenská republika v roku 1990.

Ďalšie práva žiaka, zákonného zástupcu:

Na žiadosť zákonného zástupcu žiaka alebo na žiadosť plnoletého žiaka písomnou formou, môže riaditeľ základnej umeleckej školy:

* prerušiť žiakovi štúdium,
* predčasne ukončiť štúdium,
* zmeniť učiteľa hlavného predmetu,
* nariadiť preskúšanie žiaka - ak má zákonný zástupca žiaka alebo plnoletý žiak pochybnosti o správnosti klasifikácie podľa §9 ods. 3 a 4 Vyhlášky o ZUŠ 324/2008 Z. z.,
* v odôvodnených prípadoch ospravedlniť neprítomnosť žiaka na vyučovaní trvajúcu viac ako jeden deň,
* v mimoriadnych prípadoch môže škola zapožičať hudobný nástroj alebo inú učebnú pomôcku na domácu prípravu podľa možností školy na základe písomného dokladu o vypožičaní.

Čl. 4

**Dochádzka žiakov do školy**

1. Žiak je povinný navštevovať vyučovanie vo všetkých predmetoch príslušného odboru určené učebným plánom v čase dohodnutom a schválenom v rozvrhu hodín.

2. Neúčasť na vyučovaní je zákonný zástupca žiaka povinný písomne ospravedlniť.

3. Ak vymeškané hodiny nebudú písomne ospravedlnené, vyučujúci môže neprítomnosť žiaka považovať za neospravedlnenú.

4. Zákonný zástupca žiaka môže požiadať o uvoľnenie z vyučovania:

- na jeden deň - uvoľňuje vyučujúci,

- na viac dní - uvoľňuje riaditeľ školy na základe písomnej žiadosti.

5. Žiak je povinný chrániť svoje zdravie a zdravie svojich spolužiakov. Prvú pomoc pri úraze poskytne vyučujúci. Škola bezprostredne po úraze zabezpečí:

- odborné lekárske ošetrenie

- informovanie rodiča

- záznam o úraze

6. Pri prejave akútneho ochorenia alebo prenosného ochorenia vyučujúci oboznámi vedenie školy, rodiča. V prípade, že rodiča nie je možné telefonicky informovať, v sprievode dospelej osoby škola zabezpečí lekárske ošetrenie.

7. Ak žiak vymešká po sebe tri razy vyučovaciu hodinu bez oznámenia, triedny učiteľ je povinný upozorniť zákonného zástupcu žiaka – písomne alebo telefonicky.

Čl. 5

**Správanie sa žiakov**

1. Ku všetkým učiteľom, zamestnancom školy, spolužiakom a dospelým osobám v škole sa žiaci správajú zdvorilo, slušne a pri stretnutí pozdravia.
2. Žiak dochádza na vyučovanie, koncerty a kultúrne podujatia školy s takým časovým predstihom, aby sa mohol pripraviť na vyučovanie, podujatie a pod.
3. Na vyučovanie nosí žiak požadované pomôcky, materiály a požadovaný druh odevu.
4. Žiak dbá o svoju osobnú hygienu a nosí so sebou nevyhnutné hygienické potreby.
5. Každý žiak sa svedomito a systematicky pripravuje na vyučovacie hodiny, ktoré v ZUŠ navštevuje.
6. Žiak udržuje svoje pracovné miesto a jeho okolie v čistote a poriadku.
7. Triedu alebo pracovné miesto môže žiak opustiť len so súhlasom vyučujúceho.
8. Pred začiatkom vyučovacej hodiny žiak zaujme svoje miesto v triede a pripraví sa na vyučovanie.
9. Žiak sa na vyučovaní správa slušne, pozorne sleduje učiteľov výklad i odpovede spolužiakov, aktívne a tvorivo pracuje, nevyrušuje.
10. Ak chce žiak odpovedať alebo sa vyučujúceho niečo opýtať, hlási sa zdvihnutím ruky.
11. Ak sa žiak na vyučovanie nepripravil alebo nevypracoval domácu úlohu, ospravedlní sa vyučujúcemu pred začatím hodiny a uvedie dôvod svojej nepripravenosti.
12. Žiak dbá o čistotu a poriadok v budove, v ktorej má vyučovanie aj v jej okolí, rôzne odpadky odhadzujú žiaci do nádob na to určených.
13. Manipulovať s didaktickou technikou, svetelnými vypínačmi, oknami, žalúziami, môžu žiaci len so súhlasom učiteľa.
14. Nie je dovolené nosiť do školy predmety, ktoré na vyučovaní nesúvisia s vyučovacím procesom, cenné predmety, väčšiu sumu peňazí. Škola nezodpovedá za stratu osobných vecí.
15. Je zakázané v priestoroch školy užívať, prechovávať akékoľvek omamné látky. Porušenie tejto povinnosti sa považuje za hrubé porušenie školského poriadku.
16. Je prísne zakázané šikanovať spolužiakov. V prípade takéhoto správania je žiak povinný na to upozorniť vyučujúceho, prípadne vedenie školy.
17. Ak žiak úmyselne alebo z nedbanlivosti poškodí školský majetok, zákonný zástupca žiaka je povinný škodu nahradiť v plnom rozsahu.
18. Pri vstupe a odchode dospelej osoby z učebne žiaci pozdravia na pokyn vyučujúceho. Na hodinách pri interpretácii diela žiaci nezdravia.
19. Všetky písomnosti a potvrdenia si žiaci vybavujú prostredníctvom triedneho učiteľa.
20. Na interných koncertoch, verejných koncertoch, výstavách v galériách, divadlách a na rôznych kultúrnych podujatiach dodržiavajú žiaci pokyny učiteľa a ostatných pedagogických zamestnancov. Rovnako dodržiavajú termín, miesto a čas sústredenia.
21. Na podujatie, na ktorom žiak účinkuje, príde žiak vhodne oblečený, má obuv vhodnú na prezentáciu a hru na hudobnom nástroji.
22. Prestávky využívajú žiaci na presun z učebne do učebne a na prípravu na ďalší vyučovací predmet.
23. Ak žiak príde na vyučovanie v časovom predstihu, správa sa na chodbe nehlučne a dbá o vlastnú bezpečnosť.

Čl. 6

**Správanie sa v odborných učebniach**

1. **Odborná učebňa – výtvarný odbor**
2. V učebniach výtvarného odboru sa žiaci zdržiavajú len v prítomnosti učiteľa.
3. Za dodržanie bezpečnosti práce je zodpovedný príslušný vyučujúci.
4. Pred odchodom z učebne žiaci poupratujú svoj pracovný priestor a vyučujúci vypne elektrické spotrebiče.
5. V učebni vyučujúci môže používať len elektrické spotrebiče v nej nainštalované, používať iné elektrické spotrebiče je zakázané.
6. Počas vyučovania je zakázané jesť, piť, používať mobilný telefón.
7. Do učebne sa vchádza v prezuvkách a v pracovnom odeve, osobné veci si žiak nechá na mieste na to určenom.
8. Na vyučovanie žiaci nosia hygienické vrecúško – mydlo, uterák, hygienické vreckovky.
9. Žiak môže manipulovať s hrnčiarskym kruhom len na pokyn vyučujúceho v jeho prítomnosti.
10. S vypaľovacou pecou manipuluje len osoba zaškolená na obsluhu pece.
11. Je zakázané narábať s otvoreným ohňom.
12. Akékoľvek zistené nedostatky je potrebné bez meškania nahlásiť vyučujúcemu, riaditeľovi školy.
13. **Odborná učebňa – hudobná náuka**
14. V učebni sa žiaci zdržiavajú len v prítomnosti učiteľa.
15. Za dodržanie bezpečnosti práce je zodpovedný príslušný vyučujúci.
16. Pred odchodom z učebne je potrebné vypnúť všetky elektrické spotrebiče, počítače, reprosústavu, projektor.
17. V učebni je zakázané jesť, piť, používať mobilný telefón.
18. Do učebne sa vchádza v prezuvkách.
19. Bez súhlasu vyučujúceho je zakázané manipulovať s počítačmi, používať cudzie nosiče, externé počítačové komponenty, USB kľúče.
20. V učebni je povolené používať len elektrické spotrebiče nainštalované v učebni. Je zakázané používať iné elektrické spotrebiče.
21. Akékoľvek nedostatky je potrebné nahlásiť vyučujúcemu alebo na riaditeľstve školy.
22. Je zakázané využívať počítač na počítačové hry, „četovanie“, prehliadanie mládeži nevhodných stránok.
23. Po konzultácii s vyučujúcim je dovolené pripájať len známe certifikované zariadenia.
24. Pri práci s počítačom je dovolené pracovať len s vlastnými súbormi.
25. Je zakázané otvárať cudzie súbory, otvárať systémový software, robiť úpravy v prístupe.
26. Učebňu hudobnej náuky určenú aj na využívanie informačno-komunikačných technológií môžu využívať zamestnanci školy v čase 8:30 – 12:30 hod.

Čl. 7

**Odchod žiakov zo školy**

1. Zo školy odchádzajú žiaci bezprostredne po vyučovaní.

2. Z kolektívneho vyučovania žiaci odchádzajú na pokyn vyučujúceho, pod jeho vedením odchádzajú k miestu určenému na prezutie.

3. Z individuálneho vyučovania žiak odchádza na pokyn vyučujúceho a odíde k miestu určenému na prezutie.

4. V školských priestoroch sa žiaci bezdôvodne nezdržiavajú.

Čl. 8

**Starostlivosť o prostredie a majetok školy**

1. Žiak nesmie poškodzovať školskú budovu a jej vnútorné zariadenie. Úmyselné poškodenie alebo poškodenie z nedbanlivosti je žiak povinný v plnej miere uhradiť.

2. Učebnice, notový materiál, knihy a zošity každý žiak udržuje v čistote a je povinný zabrániť ich poškodeniu. Ak žiak poškodí učebnú pomôcku, učebnicu, noty, musí uhradiť pomernú časť podľa percentuálneho určenia. V prípade straty vypožičanej pomôcky je žiak povinný uhradiť ju v plnej výške.

3. Pri prestupe na inú školu žiak vráti vypožičané materiály škole.

4. Všetky vypožičané školské predmety (učebnice, nástroje, knihy, noty atď.) vráti žiak škole na konci každého školského roka.

Čl. 9

**Starostlivosť o zdravie**

1. Žiaci sú povinní dodržiavať smernice a pokyny upravujúce bezpečnosť a ochranu zdravia nielen vlastnej osoby ale aj spolužiakov.

2. Žiakom je prísne zakázané fajčiť, piť alkoholické nápoje, prechovávať a užívať drogy a omamné látky.

3. Žiaci sú povinní rešpektovať Metodické usmernenie MŠ SR č. 7/2006-R z 28. marca 2006 k prevencii a riešeniu šikanovania žiakov v školách, s ktorým budú oboznámení súčasne so školským poriadkom.

Čl. 10

**Výchovné opatrenia**

1. Pochvaly a iné ocenenia udeľuje riaditeľ školy za mimoriadny prejav aktivity, iniciatívy alebo úspechu, za dlhoročnú reprezentáciu školy a pod. ústnou alebo písomnou formou na základe návrhu triedneho učiteľa a po prerokovaní v pedagogickej rade.

2. Za závažné alebo opakované previnenie proti školskému poriadku ukladá riaditeľ školy opatrenie formou napomenutia alebo pokarhania, až po predčasné ukončenie štúdia (Všeobecné pokyny – 4.).

Čl.11

**Spolupráca rodiny a školy**

1. Škola má záujem o spoluprácu so zákonnými zástupcami, rodičmi žiakov. Spolupráca sa realizuje prostredníctvom Rodičovského združenia pri ZUŠ (ďalej RZ). Výbor RZ tvoria volení zástupcovia tried – triedni dôverníci. Výbor spravuje finančné prostriedky, ktoré získava z poplatkov rodičov žiakov školy. Riaditeľstvo školy pravidelne - spravidla raz mesačne – konzultuje s výborom RZ aktuality školy.

Práva rodičov:

* poznať profiláciu školy,
* poznať školský vzdelávací program,
* byť informovaný o prospechu dieťaťa,
* požiadať učiteľa o konzultácie,
* požiadať o komisionálne preskúšanie,
* podávať podnety, sťažnosti a pripomienky na zlepšenie výchovno-vzdelávacieho procesu,
* požiadať o uvoľnenie žiaka z vyučovania,
* spolupracovať v rámci RZ,
* zúčastňovať sa na podujatiach školy,
* v mimoriadnych prípadoch zúčastniť sa na výchovno-vzdelávacom procese s predchádzajúcim súhlasom riaditeľa školy alebo vyučujúceho pedagóga.

Povinnosti rodičov:

* vytvoriť pre dieťa podmienky na prípravu na výchovu a vzdelávanie v škole,
* dodržiavať podmienky výchovno–vzdelávacieho procesu dieťaťa určené školským poriadkom,
* zúčastňovať sa zasadnutí RZ, triednych prehrávok,
* informovať triedneho učiteľa o zdravotných alebo iných závažných problémoch dieťaťa,
* nahlásiť triednemu učiteľovi, prípadne riaditeľovi školy zmeny v osobných údajoch dieťaťa,
* kontrolovať žiacku knižku a potvrdiť to podpisom,
* ak sa dieťa nemôže zúčastniť na výchovno-vzdelávacom procese z týchto dôvodov: choroba, lekárom nariadený zákaz dochádzky do školy, mimoriadne nepriaznivé poveternostné podmienky alebo prerušenie premávky hromadných dopravných prostriedkov, mimoriadne udalosti v rodine alebo účasť dieťaťa na inej aktivite organizovanej inou školou, bude jeho neúčasť na vyučovaní ospravedlnená, rodič musí túto neúčasť potvrdiť aj písomne,
* nepovoliť nosiť svojim deťom do školy predmety, ktoré nesúvisia s vyučovaním a ohrozujú zdravie, prípadne psychický vývin ostatných detí,
* nahradiť škodu, ktorú žiak úmyselne zavinil,
* dbať o to, aby žiak dochádzal do školy pravidelne a včas.

**ZÁVEREČNÉ USTANOVENIA**

 1. Zmeny v Školskom poriadku vydáva riaditeľ školy po prerokovaní s orgánmi školskej samosprávy a v pedagogickej rade školy.

3. Tento Školský poriadok nadobúda účinnosť 24. 08. 2023.

V Rajci 4. 9. 2023 PaedDr. Marián Remenius

riaditeľ školy